บลจ.โอดกองETFไม่นิยม
นักลงทุนรายย่อยเมินซื้อขายผ่านโบรกเกอร์
4 ก.พ. 2556

นักลงทุนรายย่อยเมินซื้อขายผ่านโบรกเกอร์
‘ตลท.’เร่งหาทางออกเพิ่มช่องทางจำหน่าย
บลจ.โอดกองทุนอีทีเอฟขายไม่ออก ลูกค้ารายย่อยบ่นเข้าถึงยาก ตลาดหลักทรัพย์รับลูกเร่งหาทางออก
ผู้บริหารบริษัทหลักทรัพย์จัดการกองทุนรวมแห่งหนึ่ง (บลจ.) กล่าวว่า ช่วงที่ผ่านมาพบอุปสรรคในการเสนอขายกองทุนรวมอีทีเอฟและกองทุนรวมอสังหาริมทรัพย์ให้แก่ประชาชนทั่วไปในครั้งแรก (ไอพีโอ) เนื่องจากเมื่อขายหน่วยเสร็จแล้ว กองทุนจะต้องไปจดทะเบียนซื้อขายในตลาดหลักทรัพย์ ทำให้นักลงทุนกลุ่มหนึ่งซึ่งกลัวการลงทุนในตลาดหุ้นและไม่อยากเปิดบัญชีเพื่อซื้อขายในตลาดหลักทรัพย์ ซึ่งมองว่าหากให้นักลงทุนซื้อขายกองทุนที่ธนาคารได้เหมือนบางประเทศจะทำให้ได้รับความนิยมมากกว่านี้ 
“อย่างกองทุนอีทีเอฟทองคำ นักลงทุนชอบคอนเซปต์ แต่พอต้องไปเปิดบัญชีกับโบรกเกอร์หรือบริษัทหลักทรัพย์ ลูกค้าก็ไม่เอา เช่นเดียวกับกองทุนรวมอสังหาริมทรัพย์ นักลงทุนบางกลุ่มก็ไม่ยอมเปิดบัญชี แม้เราจะช่วยหาโบรกเกอร์เพื่อให้ลูกค้าเปิดบัญชีใหม่ได้สะดวกแล้วก็ตาม” ผู้บริหารรายหนึ่ง กล่าว
อย่างไรก็ตาม หากเป็นกองทุนรวมที่ลงทุนในทองคำ แม้จะลงทุนผ่านกองทุนหลักในต่างประเทศอีกทอดหนึ่งและซื้อขายไม่คล่องตัวเหมือนกองทุนอีทีเอฟ แต่กลับได้รับความสนใจ 
ผู้บริหาร บลจ. กล่าวว่า ได้หารือกับตลาดหลักทรัพย์แล้ว แต่เนื่องจากธนาคารไม่มีใบอนุญาตซื้อขายหลักทรัพย์เหมือนโบรกเกอร์ จึงไม่สามารถเป็นตัวกลางในการรับซื้อและขายกองทุนอีทีเอฟได้โดยตรง จึงน่าจะมีวิธีเหมือนตัวแทนขายรับคำสั่งผ่านไปยังโบรกเกอร์อีกทอดหนึ่ง หากพัฒนาได้จะทำให้กองทุนอีทีเอฟและกองทุนอสังหาริมทรัพย์ได้รับความนิยมจากนักลงทุนทั่วไปมากขึ้น
นางเกศรา มัญชุศรี รองกรรมการผู้จัดการ สายงานการตลาด ตลาดหลักทรัพย์แห่งประเทศไทย เปิดเผยว่า ตลาดหลักทรัพย์กำลังหาแนวทางในการแก้ปัญหาและเพิ่มช่องทางในการซื้อขาย เพื่อให้นักลงทุนทั่วไปเข้าถึงกองทุนอีทีเอฟได้มากขึ้น โดยจะเริ่มจากกองทุนทองคำและสินค้าโภคภัณฑ์ก่อน แต่ยังไม่สามารถเปิดเผยรายละเอียดได้ในขณะนี้
“กองทุนอีทีเอฟทั่วโลกมีลักษณะเหมือนกันคือเกิดจากอีทีเอฟหุ้น โดยคนที่อยากลงทุนหุ้น แต่ไม่รู้จะซื้อตัวไหนดี ก็เลยมาซื้อกองทุนอีทีเอฟหุ้น ซึ่งส่วนใหญ่เป็นนักลงทุนสถาบัน การซื้อขายผ่านโบรกเกอร์จึงไม่มีปัญหาอะไร” นางเกศรา กล่าว
สำหรับนักลงทุนไทยที่ซื้อขายกองทุนรวมผ่านธนาคารส่วนใหญ่จะซื้อกองทุนรวมตราสารหนี้และกองทุนกลุ่มประหยัดภาษี เมื่อซื้อแล้วจะถือตามระยะเวลากำหนด จึงต่างจากกองทุนรวมอีทีเอฟที่สามารถซื้อขายได้ทุกเวลาในตลาดหลักทรัพย์ ซึ่งเป็นคนละกลุ่มกัน
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า บริษัทไม่มีปัญหาเรื่องช่องทางในการขายกองทุนอีทีเอฟให้แก่นักลงทุน และไม่ได้มองว่าการขายผ่านโบรกเกอร์เป็นข้อจำกัดของนักลงทุน เพราะลูกค้าส่วนใหญ่เป็นสถาบัน
“กรณีกองทุนเปิดไทยเด็กซ์ เซ็ท 50 อีทีเอฟ (TDEX) มีนักลงทุนสถาบันลงทุนอยู่ในสัดส่วน 90% โดยอีก 10% เป็นนักลงทุนรายย่อยทั่วไป” นายวิน กล่าว
ทั้งนี้ ปัจจุบันกองทุนรวมอีทีเอฟที่จดทะเบียนในตลาดหลักทรัพย์มีจำนวน 11 กองทุน ลงทุนในทองคำ หุ้นใน SET50 หุ้นกลุ่มพลังงาน,หุ้นจีนและทองคำ นอกจากนี้มีกองทุนเปิดไทยเด็กซ์ SET100 ETF ลงทุนหุ้นใน SET100 ซึ่งอยู่ระหว่างเสนอขายตั้งแต่วันที่ 31 ม.ค.-12 ก.พ.นี้